  Майя Бывальцева Киясаысь вуж школаез выльдозы но отчы нылпи садлэсь кык группазэ интыялозы. Дышетон юртэз тупатъян али отын ужась нылпи садэ эшшо 40 покчиосты басьтыны луонлык сётоз. Выльдон ужъёсты нуыны ӧжытсэ 8 миллион манет кулэ луоз, вераз Удмуртилэн тӧроезлы Александр Соловьёвлы Кияса ёросысь дышетонъя управленилэн кивалтӥсез Александр Марьин. Кызьы вераз лэсьтӥськонъя, архитектурая но улон инты политикая министр Иван Новиков, Кияса ёрос администрациен дэмлам ӵектос умой, солы дурбасьтыны луэ. «8 миллион манет, кудзэ тӥ куриськоды, 2016-тӥ арлы элькун коньдэтын ӧвӧл, ваньмыз люкылэмын ни. Выльдыны кулэ, но коньдон висъяны луоз вуоно арын гинэ», — вераз Удмуртилэн тӧроез Александр Соловьёв. Кияса ёросысь кивалтӥсьёс тупатъянэз таяз арын ик кутскыны ӵектӥзы, подрядчик пумит ӧвӧл, нош быдэстэм ужъёс понна коньдонэз муниципал но элькун коньдэтъёсысь 2017-тӥ арын тырыны. Александр Соловьёв сыӵе ӵектонэн соглаш луиз. Пусъёмы, Удмуртиын школаосты пуктонъя но тупатонъя 10 арлы чаклам ужанрадлык дасямын. Ӧнерчиослэн чотамзыя, программаез быдэстыны ӧжытсэ 25 миллиард манет кулэ луоз. Коньдон 46 выль школа пуктыны мыноз, со дышетонэз одӥг сменаен нуыны луонлык сётоз. Сомында ик дышетсконниосты быдэсак выльдыны кулэ. Таяз арын элькун федерал программае пыриз, со улсын Ижкарысь «Столичный» микрорайонын 1 сюрс интылы школа пукто. Тегъёс: Дышетон нылпиос Удмуртия нылписад АлександрСоловьёв Кияса  